Ер кешеһен ҙурланылар\nУҙған аҙнала Йылайыр районының Яманһаҙ ауылында матур сара үтте. Ауыл хакимиәте урындағы мәҙәниәт йорто һәм мәктәп менән берлектә яҡташыбыҙ, Башҡортостандың атҡаҙанған ауыл хужалығы хеҙмәткәре, «Яманһаҙ» совхозының элекке директоры Зиннур Ямалетдин улы Бикбовтың «Ер кешеһе» исемле китабының исем туйын ойошторҙо. Унда район етәкселәре, ауыл хакимиәттәре башлыҡтары, фермерҙар, Зиннур ағайҙың элекке хеҙмәттәштәре, дуҫтары килгәйне.\nЗиннур Бикбовтың Сибай типографияһында баҫылған был китабын халыҡ яратып ҡабул итте. Сөнки бында тотош Йылайыр районының тарихы һүрәтләнгән. Автор бала сағынан алып бөгөнгәсә үҙе менән булған ваҡиғаларҙы һүрәтләгән. Белеүебеҙсә, Зиннур Ямалетдин улының бала сағы ауыр һуғыш йылдарына тура килә. Фронтҡа киткән атаһы яу ҡырында ятып ҡала. Бәләкәй Зиннур Асия апаһы һәм әсәһе менән тороп ҡала. Ә артабан иһә үгәй атай һәм уның балалары менән бергәләп көн итәләр. Ҡыҫҡаһы, 11 балалы ҙур ғаиләлә буй еткергән Зиннур ағайға тормош михнәттәрен күп татырға тура килә.\nБала саҡтан мал көтөп үҫкән Зиннур үҫкәс ауыл хужалығы тармағында эшләү хыялы менән йәшәй. Егет кешегә етмеш төрлө һөнәр ҙә аҙ тигәндәй, уға үҙ ғүмерендә колхоз эшсеһе, тракторсы, комбайнсы, агроном, инструктор, бүлексә идарасыһы, профком рәйесе, баш агроном, совхоз директоры, район хакимиәте башлығының 1-се урынбаҫары—райондың ауыл хужалығы идаралығы начальнигы, крәҫтиән-фермер хужалығы етәксеһе булып эшләргә тура килә. Ундайҙарҙы «ысын ер кешеһе» тип йөрөтәләр. Ысынлап та, Зиннур Ямалетдин улы Бикбовтың бар булмышы ер менән бәйле булған. Ул райондың «Башҡорт», «Һүрәм», «Яманһаҙ» совхоздарын күтәреүгә ҙур көс һалған кеше. «Башҡорт» совхозының Матрай, Fәле һәм Һабыр бүлексәләрендә хеҙмәт итеүе лә емешле була. Зиннур ағай үҙе тир түккән хужалыҡтарҙың эшмәкәрлеге, унда эшләгән кешеләр тураһында йылы хәтирәләре менән уртаҡлашҡан. Китап бай, һутлы тел менән яҙылған, фотоһүрәттәр менән биҙәлгән. Райондаштары билдәләүенсә, Зиннур Бикбовтың «Ер кешеһе» китабы менән мәктәп уҡыусыларын һәм йәштәрҙе таныштырырға кәрәк. Киләсәк быуын үҙ районының тарихын һәм унда йәшәп, хеҙмәт итеүсе шәхестәрен белеп үҫергә тейеш.\nЗ.Бикбовтың «Ер кешеһе» китабының исем туйында Йылайыр районы хакимиәте башлығы И.Л.Фәтҡуллиндың ҡатнашыуы сараға оло мәртәбә өҫтәне. Илгиз Лирман улы был китаптың ҙур әһәмиәткә эйә булыуын һәм тап З.Я.Бикбов етәкләгән осорҙа «Яманһаҙ» совхозының ҙур уңыштарға өлгәшеүен билдәләп үтте. Артабан китап авторын элекке хеҙмәттәштәре, дуҫтары Мәхмүтйән Абдуллин, Данир Түләшев, Айрат Амантаев, Ильяс Тусалин, Әнисә Fөбәйҙуллина, Фәтих Аллабирҙин, Исмәғил Бураншин, Ильяс Такалов, Хәлфетдин Мәхмүтов, Риф Солтангилдин тәбрикләне. Ауылдаштары исеменән Матрай ауылы хакимиәте башлығы Н.Н.Әбдрәхимов, ағинәйҙәр ҡоро етәксеһе Р.F.Мелкоедова сығыш яһаны. Зиннур ағайҙың бер туған апаһы Асия Бикбованың хәтирәләре бер кемде лә битараф ҡалдырманы. З.Бикбовтың хәләл ефете Мәүә Рәүеф ҡыҙына ла рәхмәт һүҙҙәре күп яуҙырылды был көндө. Сөнки барыһы ла белә: ҡатынынан уңған ир генә ошондай юғары бейеклектәргә һәм уңыштарға өлгәшә ала.\nЯманһаҙ ауылы хакимиәте башлығы Ислам Айрат улы Амантаев урындағы халыҡ исеменән З.Я.Бикбовҡа лайыҡлы рәүештә «Яманһаҙ ауылының Почетлы гражданы» тигән исем бирелеүе менән ҡотлап, таныҡлыҡ тапшырҙы. Яманһаҙҙар Зиннур Ямалетдин улына булған сикһеҙ рәхмәттәрен йыр-бейеүҙәр аша бирергә тырышты. «Ер кешеһе» китабынан алынған тарихи ваҡиғаларҙы сәхнәләштереү үҙе бер онотолмаҫ тамаша булды.\nЗаманында үҙе эшләгән ауылдарҙа бик күп социаль-мәҙәни объекттар төҙөтөп, халыҡтың көнкүрешен яҡшыртыуға тос өлөш индергән Зиннур Бикбовты, һис шикһеҙ, районыбыҙҙың арҙаҡлы шәхестәре исемлегенә индерергә бурыслыбыҙ. Ул һәр ваҡыт халыҡҡа яҡын булған, эшселәрҙең мәнфәғәтен ҡайғыртҡан. Шуға ла Зиннур Ямалетдин улын яраталар һәм хөрмәт итәләр.


Тәү ҡараштан ҡабынған һөйөү дауам итә ғүмер буйына... » «Йәшлек» гәзите | Газета "Йэшлек"\nГазета "Йәшлек" » Махсус биттәр » Тәү ҡараштан ҡабынған һөйөү дауам итә ғүмер буйына...\n02.01.2019 Тәү ҡараштан ҡабынған һөйөү дауам итә ғүмер буйына...\nШағир Рәшит Назар мөхәббәт хисен юҡҡа ғына утлы йәшен менән сағыштырмай. Был хис аҡыллыны тилертер, өндәшмәҫте сәсән итер, өмөтһөҙгә ҡанат бирер бөйөк көскә эйә. Бының ысынлап та шулай икәнлеген иҫбатлаусы миҫалдар бик күп. Шуларҙың береһе – медицина фәндәре кандидаты Винер Сафин һәм йырсы Гүзәл Диникееваларҙың матур ғаиләһе.\nЕтди холоҡло, ул саҡта хәрби медицина университетын тамамлап, Өфө госпиталендә хирург булып эшләп йөрөгән Винер мөхәббәт хистәренә бөтөнләй ышанмай. Ғаилә тормошон инҡар итмәй ул: ваҡыты еткәс, таныш ҡыҙҙар араһынан берәйһен һайлап өйләнермен әле, тип ниәт ҡыла. Бар булмышын һайлаған һөнәренә бағышлаған егет көнө-төнө тигәндәй эшкә бирелә. Шул мәлдә ике туған ағаһы Рәсүл уға Башҡорт дәүләт медицина университетында үтәсәк. Көлкө көнөнә арналған “Күңелле сәйнүк” кисәһенә саҡыра. Шунда ул осрата ла инде үҙен тәү ҡараштан ғашиҡ итерлек ҡатын-ҡыҙҙы.\n– Быға тиклем, яратам, тип баш юғалтҡан кешеләргә көлөп кенә ҡарай инем. Ә бында мин исемен дә белмәгән, тәү күргән ҡыҙға иҫем китте! Ойоштороу эшен алып барған, кисә барышында төрлө мәшәҡәт менән йөрөгән сибәр ҡыҙға ҡарап, кейәүҙә генә булмаһа ярар ине, тип уйлап ултырҙым. Кисә аҙағына тиклем сабырлығым етмәне, Рәсүл ағайымдан уның тураһында һораша башланым. “5-се курс студенты, исеме Гүзәл, бик аҡыллы ҡыҙ, кейәүҙә түгел”, – тигән һүҙҙәрҙән һуң күңелем тағы ла ҡанатланып китте. Сара тамамланғас, танышыр өсөн ишек төбөндә көтә башланым. Ә ул, ҡағыҙ эштәрен тамамлап, сәғәттән ашыу ваҡыт үткәс кенә килеп сыҡты. Бар ҡыйыулығымды йыйып, баҫҡыстан төшөп килгәндә үк һүҙ башланым: “Гүзәл, һеҙ миңә тәү ҡараштан оҡшанығыҙ. Яҡындан танышып, аралашып ултырыр өсөн һеҙҙе туңдырма ашарға саҡырам!”– тигәс, ул ризалыҡ белдерҙе. Ул көндә мин иң бәхетле кеше инем, өйгә йырлай-йырлай ҡайттым, – тип хәтерләй Винер Флүр улы.\nБыл тарихи дата 1998 йылдың 29 марты була. Нимәһе ҡыҙыҡ, тап шул көндө иртәнсәк Гүзәлгә әсәһе кофта бүләк итә. Яңы кейем кейеп торғанда ул: “Үҙемдең буласаҡ тормош иптәшемде – изге күңелле, аҡыллы, мине яратҡан егетте осратһам ярар ине!”– тип теләк теләй. Төҫкә сибәр, тәртипле һәм мөләйем Гүзәлгә күҙ һалыусылар, танышырға теләүселәр һәр ваҡыт була. Әммә уҡыуға бирелгән, ә буш ваҡытында университеттың мәҙәни тормошонда ҡайнаған ҡыҙ уларға бер ваҡытта ла артыҡ иғтибар итмәй. Әммә был юлы ихлас йылмайып торған егеттең тәҡдименән баш тартмай. Аралашҡан ваҡытта уларҙың уртаҡ ҡыҙыҡһыныуҙары, таныштары барлығы асыҡлана, һөйләшер һүҙҙәр ҙә күбәйә. Егет ныҡышып, ҡыҙҙың йорт телефонын һорап ала һәм икенсе көнө шылтыратып, тағы ла осрашыуға саҡыра. Беҙ аҙна ла үтмәй, ул Гүзәлдең әсәһе Зәйтүнә апай менән танышырға килә һәм ҡыҙы менән дуҫлашырға рөхсәт һорай. Алға китеп, шуны әйтергә була: Зәйтүнә апай кейәүенең тәүге бүләге – яулыҡты һаман да ҡәҙерләп һаҡлай. Кеселекле, иғтибарлы һәм тәртипле Винерҙы улы кеүек яҡын күрә.\nЙәш саҡ– ғәмһеҙ саҡ. Уҡыуҙан һәм эштән тыш ваҡыттарын гел бергә үткәргән йәштәр тормош ауырлығын күрмәй. Ә бына ғаилә ҡороуҙары иҡтисади көрсөк мәленә – 1999 йылдың йәйенә тура килә. Йәш ғаиләнең тормош көтә башлағанда бер нәмәһе лә булмай. Уларҙың тәүге һатып алған әйбере үтек була. Сөнки ике табипҡа көн һайын аҡ халат кейергә кәрәк. Әсәһенең табип ирен көн һайын йыуылған, үтекләнгән ап-аҡ халат менән эшкә оҙатыуын күреп үҫкән ҡыҙ үҙ ирен дә шулай хөрмәтләй.\nГүзәлдең күңелендә һәр ваҡыт ике ынтылыш йәшәй: табиплыҡ һәм йыр. Атаһы Риф ағай менән биш йәшенән дауаханаға эшкә эйәреп йөрөгәс, ул үҙенең дә киләсәген медицинала күрә. Ә атаһының өҙҙөрөп баянда уйнауы, әсәһенең моңло йырҙары уны музыка мәктәбенә алып килә, сәхнәләрҙә сығыш яһарға этәрә. Буласаҡ ҡатынының йырға һәләтен Винер дуҫлашып йөрөй башлағас ҡына белә. Киң диапазонлы моңло тауыш уны хайран итә. “Ә ни өсөн һин йырсы булманың?”– тип һорай ул һөйгәненән һәр сығышы һайын. Шуғалыр ҙа, ҡатыны табип дипломын ҡулына алғандан һуң, Өфө сәнғәт училищеһына уҡырға барырға теләк белдергәс, фатихаһын бирә. Шулай итеп Гүзәл Флүрә Ноғоманова класында белем алып, профессиональ йырсы булып китә.\n–Медицина университенда уҡ төрлө йыр конкурсына барһам, мине Иҙрис Ғәзиев, Вәфирә Ғиззәтуллина, Андрей Березовский кеүек уҡытыусылар Өфө, Ҡазан, Мәскәү сәнғәт институттарына уҡырға саҡыра ине. Һәр эштә профессионализм булғанын яратам. Сәхнә минеке икәнен, артабан да йырлаясағымды белә инем, шуға күрә сәнғәт училищеһына барҙым. Эшкә дауаханаға түгел, медицина университетына урынлаштым, сөнки табиптың эш графигы менән уҡыуҙы берләштереүе мөмкин булмаҫ ине. Күп тә үтмәй Винер ҙа уҡытыу эшенә тотондо. Бик ауыр йылдар ине, айҙар буйына эш хаҡы түләнмәй. Ауылдан килгән ит, бәрәңге менән генә йәшәп булмай. Хәрби госпиталь табибы булараҡ, Винерға макарон, ярма, тушенка кеүек ризыҡтарҙан аҙна һайын паек бирелде. Шуның менән йырып сыҡтыҡ та инде юҡлыҡ заманын. Икенсенән, ирем шул тиклем яуаплы һәм тәүәккәл кеше: бер нисә эштә бер юлы эшләп, юҡты бар итергә тырышты. Һигеҙ йыл йөрөлгән иҫке генә машина алғайныҡ, шуның менән төндә таксист булып эшләй башланы. Ә мин өйҙән иртәнге сәғәт 7-лә сығып китәм дә төнгө 12-лә ҡайтып инәм. Уҡыуҙан эшкә барам. Ә ул саҡта мин аҡса булһын тип ике эште бергә алып барҙым. Ҡайтып инәм дә ашарға бешерәм, кейем әҙерләйем, өй йыйыштырам, шулар араһында дәрес әҙерләргә өлгөрәм. Һағынырлыҡ бер мәл генә булып ҡалды ул йылдар. Икебеҙ бер һүҙле булып, ғаиләбеҙ матур булһын, тигән хыялдар менән, бер йүнәлешкә табан барғанға ла, бөгөнгө бәхет уңыштар, бар. Береһенән-береһе ҡәҙерлерәк ҡыҙыбыҙ менән улыбыҙ үҫә. Йырсы булараҡ танылыу яуланым, йырҙар ҙа ижад итәм. Винер икенсе юғары белем алды, кандидатлыҡ диссертацияһын яҡланы. Йортобоҙ ҙа, машиналарыбыҙ ҙа бар, хатта концерттар ойоштороу өсөн “Саф” студияһын ойошторҙоҡ. Ҡайным менән ҡәйнәм – минең, әсәйем Винер өсөн өҙөлөп тора. Башҡа туғандар менән дә үҙ-ара татыу йәшәйбеҙ, ғаилә дуҫтарыбыҙ бар. Ижадтан һәм уҡытыуҙан тыш, аҙ ғына ваҡыт булһа, ҡунаҡ саҡырабыҙ, йә үҙебеҙ барабыҙ. Айырым бәхетте күҙ алдына килтерә алмайым, беҙ ғаиләбеҙ менән бәхетле. Ошо бәхеткә шөкөр итеп, ҡыуанып-шатланып ҡына оҙаҡ йылдар йәшәргә насип булһын инде, – ти ихлас күңелдән Гүзәл.\nӘсәнән күргән – тун бескән тигәндәй, ҡыҙҙары Айдилә быйыл Өфө сәнғәт училищеһының фортепьяно класына уҡырға ингән. Ә улдары Әмир әлегә аныҡ ҡына буласаҡ һөнәрен билдәләмәгән: бейергә ярата, матур йырлай, көрәш секцияһына йөрөй, медицинаға ла ҡыҙыҡһыныуы бар. Әлегә Өфө ҡалаһының 136-сы башҡорт лицейының 6-сы класында белем ала. Ә Гүзәл үҙе генә йырлап ҡалмай, табип һөнәрен һайлаған талантлы студенттарға вокал дәрестәре алып бара. Эстрадала тәүге, әммә ышаныслы аҙымдарын яһаусы Илгиз Тимербулатов, Дилбәр Ғәлиәкбәрова, Лилиә Мөхөтдинова, Зөлфиә Шамаева, Әлиә Ғаянова – уның уҡыусылары. Күптән түгел талантлы студенттарҙың йырҙарынан торған аудиоальбом да донъя күргән. “Һәр кемдә йырға талант бар. Уны аса белергә һәм йырларға теләк кенә кәрәк!”– был Гүзәл Риф ҡыҙының ышаныслы фекере. Йырсы булараҡ үҙе лә йылдан-йыл популярлыҡ яулай бара. “Туған тел”, “Юлдаш-хит”, “Алтын Урал” премиялары лауреаты, йырҙарынан торған биш альбом сығарып өлгөрҙө. Дүрт концерт программаһы ҡуйҙы, әлеге ваҡытта яңы тамаша әҙерләй. Йырсы-дауалаусы, тиҙәр Гүзәл тураһында. Уның тыйнаҡлығы, әҙәпле булыуы йырҙарында ла, сәхнә костюмында ла, үҙенең тотошонда ла сағыла. Репертуар һайлағанда ла һүҙҙәрҙең мәғәнәһенә, көйҙөң тауышына тап килеүенә ҡарай, еңел-елпе, бер көнлөк йырҙарға талантын әрәм итмәй. Халыҡсанлығы һәм зауығы менән тамашасыларға яҡын. Бөгөн Винер Флүр улы ла сәнғәт донъяһында танылған шәхес – ул үҙен һәләтле продюсер, концерттар ойоштороусы итеп күрһәтте. Ул етәкләгән “Саф” продюсерлыҡ үҙәге балалар һәм өлкәндәр өсөн төрлө байрам сараһы ла ойоштора, ветерандарға, балалар йорттарына ярҙам итә.\n– Тормошта идеаль кеше булмай тиһәләр ҙә, мин Гүзәлде нәҡ шундайҙар иҫәбенә индерер инем. Мосолман ҡатын-ҡыҙҙарына хас баҫалҡылыҡ, ирҙе ир итеп күрә белеү, ҡунаҡсыллыҡ унда артығы менән бар. Минең туғандарымды үҙенекенән яҡын күрә, ихлас ярата. Уңған хужабикә, өйҙә һәр саҡ тәртип, өҫтәлдә тәмле аш, кейем-һалым таҙа һәм бөхтә, тәҙрә төптәре гөл-сәскәлә. Балалар ҡараулы һәм тәрбиәле. Эшкә лә өлгөрә, йырға ла. Барлыҡ матур сифаттарын һанап бөтөрөп булмай. Ә эргәлә шундай һәйбәт кеше булһа, үҙең дә уға лайыҡлы тормош иптәше булырға тырышаһың. Ҡайһы бер кешеләр, фатир юҡлығын, бәләкәй эш хаҡын сәбәп итеп, ғаилә ҡорорға ашҡынып бармай. Уларҙың йә теләге, йә мөхәббәте юҡ, тип уйлайым. Яратһаң, ул турала уйланмайһың, өйләнәһең дә, аҡса табыр өсөн йүгерә башлайһың. Мин һаман да ғаиләм өсөн тырышам, йүгерәм,– тип күҙәтеүҙәре менән бүлешә ғаилә башлығы.– Бер-береңә тулы ышаныс булмаһа, тормош алға бармай. Эшем командировкаларға бәйле, Гүзәлдең концерттары күп. Тулы ышаныс менән бер-беребеҙҙе оҙатып ҡалабыҙ, ҡаршы алабыҙ. Тағы ла яратҡан кешегә бер ҡасан да йылы һүҙҙе йәлләргә ярамай. Хистәрҙе йәшерергә түгел, әйтергә кәрәк. Ҡәҙерлем, матурым, яратам, һин иң матуры, аш тәмле булған, хәйерле иртә һәм башҡалар. Уларҙан бит күңел күтәрелә, иңдәргә ҡанат үҫә!\nБер-береһен хөрмәтләгәнгә, ҡәҙерләгәнгә, яратҡанға ла улар уңыштарға өлгәшеп, матур пар булып йәшәй ҙә инде. 20 йылдан ашыу ваҡыт үтһә лә, тәү ҡараштан уянған хистәр һүнмәй, киреһенсә, көндән-көн арта бара.


Андриш Биро: Бөтә донъя башҡорттары ҡоролтайы – тел һәм мәҙәниәт байрамы ул // Сәйәсәт | новости башинформ.рф\nАндриш Биро: Бөтә донъя башҡорттары ҡоролтайы – тел һәм мәҙәниәт байрамы ул\n11:09, 11 июня 2010 Сәйәсәт\nБик матур тел һәм мәҙәниәт байрамы – Өфөлә барған III Бөтә донъя башҡорттары ҡоролтайына ошондай баһа бирҙе уның ҡунағы – башҡорт-венгр һәм төрки-венгр бәйләнештәрен тикшереү менән шөғөлләнеүсе венгр этнологы Андриш Биро.\n— Башҡортостанда мин өсөнсө тапҡыр, ләкин тәүге тапҡыр ошондай күләмле Бөтә донъя башҡорттары ҡоролтайы ҡунағымын, — тип билдәләне ғалим Нефтселәр мәҙәниәт һарайындағы брифингта. — Венгрияла Башҡортостанды яҡшы беләләр, сөнки ҡасандыр боронғо мадьярҙар һәм башҡорттар Көньяҡ Уралда бергә йәшәгән. Мең йылдан ашыу йыл элек мадьярҙар Көнбайышҡа, Үҙәк Европаға, юлланған, ләкин улар араһында бик күп оҡшашлыҡтар һаҡланған.\n— Беҙҙе боронғо күсмә халыҡтарҙың мәҙәниәте берләштерә, беҙҙең мәҙәниәтебеҙ, телдәр грамматикаһы һәм хатта милли аш-һыуыбыҙ бик яҡын, — тине Андриш Биро. — Хәҙер ҙур венгр ҡоролтайына әҙерлек бара, ул быйыл августа үтәсәк. Беҙ 12 илдән делегациялар, шул иҫәптән Башҡортостандан ҙур делегация ҡунаҡҡа көтәбеҙ. Венг ҡоролтайында беҙ милли йолаларыбыҙҙы күрһәтәсәкбеҙ: 200 тирмә ҡуйыласаҡ, ат сабыштарында 600 ат ҡатнашасаҡ, милли кейемде һәм ҡоралдарҙы реконструкциялау үткәреләсәк. Венгр халҡы фольклоры ҙур музыкаль программа күрһәтәсәк. Беҙ үҙебеҙҙең венгр байрамында Башҡортостандан ҡунаҡтарыбыҙҙы шатланып ҡабул итәсәкбеҙ.


1 һәм 9 майҙа республикала почта эшләмәй\nРәсәй почтаһы байрам көндәрендә эш графигы тураһында хәбәр итте. 1 һәм 9 майҙа бөтә почта бүлексәләре лә ял итә. Йәкшәмбе, 30 апрелдә, һәм дүшәмбе, 8 майҙа, эш ваҡыты бер сәғәткә ҡыҫҡара.\nБашҡортостан буйынса Пенсия фонды май байрамдарында пенсия таратыу графигын баҫтырып сығарҙы\nПенсия таратыу 2 майҙа башлана һәм ваҡытынан алда тамамлана — 6 майҙа 9-ы өсөн бирелә. Байрам көндәрендә таратыуҙың аныҡ датаһы апрель айы квитанцияларында ла күрһәтелгән.\n«Башҡортостан Башлығы менән тура бәйләнеш»\nБөгөндән Башҡортостан Башлығы менән тура бәйләнеш өсөн һорауҙар ҡабул ителә башланы.\nКонстантин Толкачев төбәк халҡын «Тоталь диктант»та ҡатнашырға саҡырҙы\nБашҡортостан Дәүләт Йыйылышы Рәйесе Константин Толкачев республика халҡын «Тоталь диктант»та әүҙемерәк ҡатнашырға саҡырҙы.\nЭшҡыуарҙар өсөн бушлай «Бизнес-навигатор» порталы эшләй башланы\nБәләкәй һәм урта эшҡыуарлыҡ вәкилдәре, шулай уҡ физик берәмектәр өсөн бушлай «Бизнес-навигатор» мәғлүмәт ресурсы эшләй башланы. Портал 169 ҙур ҡаланы, ҡала сервисы өлкәһендәге бизнестың 90 төрөн, 300-ҙән ашыу яҡынса бизнес-планды үҙ эсенә аласаҡ. «Бизнес-навигатор»ҙы әҙерләүсе булып Бәләкәй һәм урта эшҡыуарлыҡты үҫтереү буйынса федераль корпорация сығыш яһаны.\nРеспубликала экологик видеороликтар конкурсы иғлан ителгән\nЭкология һәм махсус һаҡланған тәбиғәт биләмәләре йылы сиктәрендә Башҡортостанда «Планетабыҙ берәү!» экологик видеороликтар конкурсы бара.\nРәсәй Финанс министрлығы халыҡ өсөн федераль займ облигацияларын сығара\nАғымдағы йылдың апрелендә Рәсәй Финанс министрлығы халыҡ өсөн федераль займ облигацияларын сығара. Был хаҡта ведомство башлығы Антон Силуанов Сочиҙа инвестиция форумында белдерҙе.\nБит : предыдущая 1 2 3 4 5 6 7 8 следующая


30 миллион һум өсөн хаҡлы ялдағы пенсионерҙы урлап алып киткән өфөләргә хөкөм ҡарары сығарылды // Хәл-ваҡиғалар | новости башинформ.рф\n12:55, 15 августа 2018 Хәл-ваҡиғалар\n30 миллион һум өсөн хаҡлы ялдағы пенсионерҙы урлап алып киткән өфөләргә хөкөм ҡарары сығарылды Фото: социаль селтәрҙәр\nӨФӨ, 2018 йыл, 15 август. /«Башинформ» мәғлүмәт агентлығы, Ксения Калинина/.\nӨфөнөң Орджоникидзе районы суды 29 һәм 31 йәшлек автослесарҙарға хөкөм ҡарары сығарҙы, уларҙың береһе быға тиклем ауыр енәйәттәр өсөн хөкөмгә тарттырылған булған. Улар «алдан һүҙ ҡуйышып, кеше талау, уның һаулығына ауыр зыян килтереү» һәм «алдан һүҙ ҡуйышып, кешене урлау, ғүмер өсөн хәүефле көс ҡулланыу» статьялары буйынса енәйәт ҡылыуҙа ғәйепле тип танылды.\nБашҡортостан прокуратураһының матбуғат хеҙмәтенән хәбәр итеүҙәренсә, 2017 йылдың октябрендә хөкөмгә тарттырылыусылар хаҡлы ялдағы нефтсегә һөжүм итеү планын төҙөй. Уларҙа булған мәғлүмәткә ярашлы, өлкән йәштәге ир фатирында 30 миллион һум аҡса һаҡлай икән.\nЕнәйәтселәр пенсионерҙың артынан күҙәтеп барып, Черниковка биҫтәһендәге йорто янында уға һөжүм итә. Улар ҡорбанына резина пуля менән ата һәм автомобиль багажнигына һалып, Төньяҡ зыяратына алып китә, унда ла аҡса таптырыуын дауам итә.\n«Зыян күреүсенең ҙур суммала аҡсаһы юҡлығын асыҡлағас, ғәйепләнеүселәр уны ҡул бығауы менән ҡәбер кәртәһенә бәйләп ҡалдыра һәм ҡаса. Үтеп барыусылар, 62 йәшлек ирҙе күреп, тиҙ ярҙам һәм полиция саҡырта. Башы йәрәхәтләнгән пенсионер дауаханаға оҙатыла. Табиптар уның ғүмерен ҡотҡарып алып ҡала», — тип һөйләнеләр күҙәтеү ведомствоһында.\nҒәйепләнеүселәр үҙ ғәйебен таныманы. Суд уларҙы 12 йылдан 13 йылға тиклем иректән мәхрүм итте.\nТеги: Башҡортостан прокуратураһы, урлау, хөкөм ҡарары


18 Ноябрь 2020, 15:30\nУнда был байрамға айырыуса ныҡ әҙерләнәләр. Был көндө Ҡыш бабайға ҡотлау ебәреү өсөн махсус почта йәшниге асалар. Урындағы балалар ҙа, килгән туристар ҙа был мөмкинлектән ихлас файҙалана. Хәҙерге Ҡыш бабай заман менән бергә атларға тейеш, шуға ул яңы технологияларҙы ла үҙләштерә — хәҙер балаларҙан хаттарҙы ул электрон почта аша ла ҡабул итә, өҫтәүенә социаль селтәрҙә блог алып бара һәм коллегалары менән кеҫә телефонынан аралаша. Уны тыуған көнө менән ҡотларға бик күп туғандары һәм коллегалары — Финляндиянан Санта-Клаус, яҡут Ҡыш бабайы Чмсхан, Карелиянан Паккайне, Чехиянан ҡышҡы әкиәтсе Микулаш, Костроманан Ҡарһылыу, шулай уҡ Вологда, Мәскәү, Түбәнге Новгород һәм башҡа ҡалаларҙан рәсми делегациялар килә. Бөйөк Устюгтың үҙәк майҙанында был көндө төрлө байрам саралары ойошторола, һәм, йола буйынса, тәүге яңы йыл шыршыһында уттар ҡабыҙыла.\nӘ һеҙ Яңы йылға әҙерләнә башланығыҙмы әле?